Olaf Isaachsen

Olaf Wilhelm Isaachsen (født 16. mai 1835 i Christensensgården i Mandal, død 22. september 1893) var en norsk maler fra Mandal i Vest-Agder.

Isaachsen var sønn av sorenskriver Daniel Peter Christian Isaachsen og Cecilie Marie Wattne, barnebarn av stortingsrepresentant Isaach Isaachsen og oldebarn av den mektige forretningsmannen Daniel Isaachsen. Han ble 23. august 1864 gift med Antonie Johanne Prehr fra Düsseldorf.

Isaachsen var fetter til kunstmaler Hedevig Lund.

Liv og virke

Bakgrunn 
Isaachsen ble født i Christensensgården men flyttet kort tid etter sin fødsel med familien til Skrivergården i samme by. Gjennom sin senere karriere som maler brukte han ofte motiver fra sin barndomsby.

Malerutdannelse 
Det var først under hans studieopphold på Nissens Latin- og Realskole i Kristiania at han bestemte seg for å bli maler, selv om han i sin barndom i Mandal allerede hadde vist en klar begavelse i denne retning. Hans kontakt med sin kusine Hedevig Erichsen i hovedstaden, som selv var malerinne, oppmuntret ham til dette, og hun hjalp ham i 1850 inn på Den kongelige tegneskole. 

I 1854 reiste Isaachsen til Düsseldorf for å fortsette studiene ved Kunstakademie Düsseldorf. Han hadde et særlig ønske å beherske historiemalingen, og han kom her under veiledning av Adolph Tidemand som også kom fra Mandal. I 1859 reiste Isaachsen videre til Paris for å studere under Thomas Couture (1815–1879) og realisten Gustave Courbet. Her ble han til 1862 og endret i denne tiden stilretning.

Naturalistisk maler 
Etter oppholdet i Paris er Isaachsen blitt regnet som naturalist, men senere også impresjonist. Dette ble sett på som radikalt i samtiden, og Isaachsen fikk aldri i sin levetid oppleve den anerkjennelsen som han i ettertiden har oppnådd.

Han døde 22. september 1893 etter en hard lungebetennelse. Før denne tid hadde han mistet sin kone og sin datter som følge av henholdsvis tuberkulose og difteri, og han hadde levd flere år i fattigdom sammen med sine tre sønner.

Isaachsen er representert i Nasjonalmuséet (NM) (tidligere Nasjonalgalleriet) i Oslo med 24 verk i Malerisamlingen og 50 verk samt noen skissebøker i Kobberstikk- og Håndtegningssamlingen.  Sørlandets Kunstmuseum (SKMU) i Kristiansand disponerer 58 verk.  

Av hans mest kjente verk kan nevnes "Setesdalsloft" malt i 1878 (NM) "Setesdalsstue, Kveste i Valle" malt i 1866 (NM) og "Syrinbusk i Morgensol" malt i 1881 (NM).
Blant kjente verk fra Sørlandet kan nevnes "Tidlig vår i Holskogen" fra 1892, flere "Brandbilleder fra Christianssand" malt etter den store bybrannen i Kristiansand i 1892. (4 av disse i SKMU).
Det er flere gode landskapsbilder fra området Kristiansand-Søgne-Mandal, bl.a. "Fra Venemyr" malt i 1885.  Isaachsen er også kjent for historiske bilder og portretter, samt landskap og folkelivsmotiver fra Setesdal, Kjos og Kristiansand.

Referanser

Litteratur 
 Willoch, Sigurd: "Olaf Isaachsen" Aschehoug 1926
 Johnsen, Finn Asser: «Mandals sønner» s. 11-14 i Grimeland, B.A. (red): «Mandal og omegn i tekst  og billeder» 1940
 Hoven, E. Holmer: "Slik var vår barndoms hvite by" 1946
 Opstad, Gunvald: "Sørlandet og malerne". Aschehoug 1991
 Opstad, Gunvald: "Olaf Isaachsen". Aschehoug 1993
 Furnes, Tone Klev:  "Èn by – fem kunstnere" Vigmostad & Bjørke AS 2005
 Furnes, Tone Klev:  "Olaf Isaachsen" Vigmostad & Bjørke AS 2009

Eksterne lenker 
 

Norske malere
Personer fra Mandal kommune